钦定古今图书集成/明伦汇编/皇极典/第254卷 > 王泽流人心感策 唐白居易
## 钦定古今图书集成/明伦汇编/皇极典/第254卷 > 王泽流人心感策 唐白居易

“夫欲使王泽旁流，人心大感，则在陛下恕己及物而
已。夫恕己及物者无他，以心度心，以身观身，推其所
为，以及天下者也。故己欲安，则念人之重扰也；己欲
寿，则念人之嘉生也；己欲逸，则念人之惮劳也；己欲
富，则念人之恶贫也；己欲温饱，则念人之冻馁也；己
欲声色，则念人之怨旷也。今陛下念其重扰，则烦暴
之吏退矣；念其嘉生，则苛酷之吏黜矣；念其惮劳，则
土木之役息矣；念其恶贫，则服御之费省矣；念其冻
馁，则布帛禾麦之税轻矣；念其怨旷，则妓乐嫔嫱之
数减矣。推而广之，念一知十，盖圣人之道也。始则恕
己以及人，终则念人而反己，故恕之又恕之，则王泽
不得不流矣；念之又念之，则人心不”得不感矣。“泽流
心感”，而“天下不太平”者，未之有也。